تاݣورا ؤلا تاقورا ؤلا تاقوراشت ؤلا تاكورت ؤلا تاورشت ؤلا هاكورث (عند تّوارݣ هامكشاخ ؤلا أمكشاخ) هيّا لوعبة أمازيغية قديمة كتشبه ل لهوكي، كاينة سيرتو ف لمغريب، دزاير، ليبيا ؤ عند تّوارݣ ف صّحرا لكبيرة، ؤ ف لقديم كانت حتا ف تونس. كاينين أتار كتدل بلّي هاد لّوعبة عندها ؤصول قديمة بزاف، سيرتو ب عتيبار لنتيشار لجغرافي لكبير ديالها. حاليان تاقورا مهددة ب لنديتار بحال بزاف د تّقاليد لأمازيغية لقديمة، ؤ كتّلعب غير ف مناطيق محدودة. سّمية د تاقورا مركبة من جوج طروفا: تاݣ، بمعنى ضرب، ؤ ؤرا بمعنى عصا معوجة. هاد سّمية كانت سيرتو مستعملة ف تازناخت حدا وارزازات. ف بلايص خرين ف لمغريب ؤ ف شمال إفريقيا، كاينين سميّات خرين مستعملين. تاقورا كتّلعب ب جوج فراقي مكون كول واحد فيهم من 5 تال 10 د لّعّابا يقدرو يكونو عيالات ؤلا رجال، كيكونو عادتن لابسين لباس خاص ؤ دايرين حزمة علا لوسط ب لون كيمتل كولا فرقة. كولا فرقة كيكون عندها ݣون كيتسما أينين معلّم ب جوج حجرات كبار، ؤ لمسافة بيناتهم تقريبا 4 ميترو، كتقدّر ب 3 د لخطوات كبار. كولا ݣون كيكون شادّو حاريس كيتسما أماضيف، ؤ لحاكام د لماتش كيتسما أنفراي.